  Виталий Пронин Москваын улӥсь удмуртъёс бӧляксэс люкаллязы. Шоркарысь Национальностьёсъя юртэ уно адями лыктӥз. Люкаськон сямен элькунмылэн пӧртэм сэрегъёсысьтыз чебер суредъёсын «Мынам Удмуртие» фильмен тодматским.«Герд» огазеяськонлэн тӧроезлэн воштӥсез М. Сельченкова, удмурт постпредствоын ужась, удмурт бӧляклэн ар куспын ужамез сярысь вераз.Маргарита Родионовна пусйиз, туэ трос пӧртэм ужрадъёс ортчытэмын вал, куд-огез кунгож сьӧрысь эшъёсын валче радъямын. Кылсярысь, тулыспал толэзьлэн пумаз Москваысь Национальностьёслэн юртазы ортчиз Удмуртиысь калык писательлэн Вячеслав Ар-Сергилэн но Черногориысь писательлэн Душан Джуришичлэн творчествозылы сӥзем ӝыт.Кылем арлэн пумаз Удмуртиысь дано артисткаен Надежда Уткинаен пумиськон радъямын вал, озьы ик Удмуртиысь дано суредасьлэн В. Костылевлэн адӟытонэз усьтэмын. Тулыс Москваысь одӥгаз ресторанын удмурт егитъёслы сӥзем «Узы-боры» фильм возьматӥзы, отын шудӥсь артистъёсын пумиськон ортчиз.Нош «Герд» огазеяськонлы 20 ар тырмонэн валче гужем шорын Бронницыын шулдыръяськон радъямын вал. Удмурт эшъёссэс ӟечкыланы Москваысь мукет огазеяськонъёслэн тӧрооссы но вуылӥзы. Шуныт кылъёс веразы В. Шаймиев - «Онар» пор огазеяськонлэн тӧроез но Г. Крылов - чуваш общиналэн кивалтӥсез.Нош кыӵе праздник луоз концерттэк? Люкаськем калыкез шулдыртӥз Удмуртиысь культура удысысь дано ужась, полициысь подполковник В. Ельцов. Россиысь югдурез утёнъя министерстволэн Москва каръя валтӥсь управлениысьтыз духовой оркестрлэн шудэмез улсын ачиз гинэ ӧз, бичаськемъёсты но кырӟатӥз! Кужмо куараеныз паймытӥз аспалмы, калыккуспо конкурсъёслэн лауреатсы, «Геликон-Операысь» валтӥсь кырӟась П. Быков.Быгатэмзэс возьматӥзы Щепкин нимо вылӥ театральной училищеысь куинетӥ курсын дышетскисьёс но. «Юри кырӟаны лыктӥм но юри вераны лыктӥм» шуыса лэзизы ук! Люкаськем калык но мылкыдзэ кутыса ӧз ни возьы - крезьгур шудэм улсын эктыны потӥз.Лариса Марданова, удмурт бӧляклэн ёзчиез. Теги: Бускельёсмыдорын  